LidanRubinov/Halacha-QA huggingface dataset:
שאלה: משקה חריף בשבוע שחל בו: האם למי שנוהג בד"כ, מותר לשתות בערב שבת שבתוך השבוע (לצורך העניין השבת הבאה) משקה חריף כגון וודקה ויסקי?
תשובה: רק יין אסור משום שנסכוהו על המזבח.
שאלה: קבורה להורג ערביי שפרעם: האם הבחור הזה שרצח ביום חמישי בשפרעם, כשומר שבת, מה דינו, האם יש לקברו בחלקת שומר שבת?
תשובה: לא. רוצח אינו יכול להקבר בחלקת שומרי שבת.
שאלה: הדרכת הקהל בערב ט  באב: כיצד להדריך את הקהל לקראת בואם לבית הכנסת לקראת תפילות תשעה באב, האם ניתן להגיד להם שיאמרו ברוך המבדיל בין קודש לחול ולבוא לתפילה במכוניות שלהם במוצאי שבת?
תשובה: בתנאי שזמן התפילה ייקבע במועד שבו לא ייגרם חלילה שום חילול שבת.
שאלה: טבילת מאריך לברז: האם מאריך לברז טעון טבילה במקווה לכלים?
תשובה: המאריך הזה אינו טעון טבילה משתי סיבות: א. הברז נחשב כמחובר לקרקע, וכן המאריך המחובר אליו. ב. ברז לא נחשב לכלי סעודה, ורק כלים המשתמשים בהם ישירות לצרוך הסעודה טעונים טבילה, כגון: סיר, צלחת וסכו"ם.
שאלה: כשרות במזרח הרחוק: אני נוסעת לחו"ל (למזרח) בקרוב ועלו לי כמה שאלות בנושא כשרות: 1. מה בעניין חלב נוכרי? מה מותר? ומה אסור? 2. האם יש צורך בהפרשת חלה בחו"ל? איזה לחם מותר לאכול ואיזה אסור? 3. האם מותר לאכול אוכל קר שנעשה בכלים של גויים? (סלט כו )
תשובה: 1. אל תשתי חלב מקומי כלל וכלל, אלא אם-כן יהודי עומד ורואה את החליבה. 2. אם את קונה קמח ומכינה את הלחם בעצמך, בכמות של קילו ורבע לפחות, את חייבת להפריש חלה. אבל אם את רוצה לקנות את הלחם המקומי, הוא אינו חייב בהפרשת חלה. אמנם יש שם בעיות אחרות בלחם המקומי. צריך לברר האם לא מושחים את התבניות בשומן של איסור, כמו שנהוג באיטליה ובגרמניה, שכל התבניות משוחות בשומן חזיר בשביל להשביח את טעם הלחם. כמו-כן צריך לברר האם וכיצד הם מנפים את הקמח. יש מקומות בהם על-פי חוקי המדינה הקמח חייב בניפוי, וצריך לברר האם הניפוי הזה הוא ניפוי שתופס על-פי ההלכה. 3. אם זה בקר-הדבר מותר.
שאלה: מסכת גן עדן: היכן אני מוצא את המסכת שעוסקת בענייני גן עדן?
תשובה: הפרק האחרון בגמרא במסכת סנהדרין עוסק במי שיש לו ומי שאין לו חלק לעולם הבא. ביחס לשאלה - מהו גן עדן עצמו, אלו עניינים פנימיים נסתרים, שלא כל אחד רשאי לעסוק בהם ולדבר בהם אלא רק כאלו שהגיעו לדרגות רוחניות גבוהות, וודאי שלא דרך אמצעי האינטרנט. ר' ידידיה הכהן
שאלה: כשר לאוכלי חזיר?: אצלנו בבית אוכלים בהכשר "הרבנות" ונאמר לי לאחרונה ע"י אחותי שאם רשום על המוצר "כשר לאוכלי חלב נוכרי" זה כמו שיהיה כתוב "כשר לאוכלי חזיר וכד ". האם זה נכון? האם אינני יכולה לסמוך על כך שהרבנות נותנת הכשר? האם בימינו בא"י יש חשיבות לעניין חלב נוכרי? מהי החשיבות של אכילת מוצרי חלב למהדרין? אני יודעת שאם אפשר רצוי להחמיר אך האם הכשר "הרבנות" אינו מספיק?
תשובה: יש פוסקים גדולים שהתירו חלב נוכרי ולכן הרבנות נותנת לזה הכשר. אכן יש פוסקים שאוסרים, אבל ח"ו לומר על זה שזה טרף. הרב רואי מרגלית
שאלה: הפרשת חלה: א. האם גבר יכול להפריש חלה או מדובר רק באשה שלשה בצק. כי אני אופה לחם ועוגיות ואף פעם לא ידעתי על המצווה הזו? ב. אם אני צריך להפריש חלה, האם אני מברך רק אם יש בצק של כ-3 קילו? ומתחת לזה אני מפריש ללא ברכה? ג. האם מתחת לקילו וחצי לא צריך להפריש? ד.לא הבנתי כמה גרם צריך להפריש?
תשובה: גם גבר חייב במצוה זו אם הוא אופה, וכיון שרבו הדיעות המנהג הפשוט (גר"ח נאה) להפריש מ-1200 גרם בלי ברכה ומ-1680 גרם עם ברכה, ושיעור ההפרשה במשהו. הרב רואי מרגלית.
שאלה: זימון עם חילוני: ישבנו לאכול 2 דתיים ובחור חילוני שלא בירך ברכת המזון - הם ניתן היה לזמן?
תשובה: שו"ע סימן קצ"ב: שלושה שהיו מסובין יחד בסעודה חייבים בזימון. אמנם בסימן קצ"ט במשנב"ר סעיף ב': מי שהוא רשע ועובר עבירות בפרהסיא אין מצרפין אותו לזימון. אך ר' שלמה זלמן אויערבך פסק שחילוני הוא בגדר "תינוק שנשבה" אך אין ראוי לכבדו לזמן בעצמו (וזאת הברכה). הרב יאיר פרייליך.
שאלה: קלות ראש בישב"ץ: הרב כתב בתשובתו לשאלה "הפרדה בעזרא- המשך" שאנו מתירים חברה מעורבת במקום שבו אדם לא הולך בשביל להקל ראש עם בנות, ובהסתמך על כך מתיר הרב לקיים ישב"ץ מעורבות, אך לפי מה שאני רואה כשבחורים הולכים לישב"ץ הם יודעים שלא כל הזמן תהיה רצינות, ועד שהישב"ץ תתחיל ולאחר שתיגמר תהיה קלות ראש, וגם במהלך הישב"ץ קשה או כמעט בלתי אפשרי לשמור על רצינות. עם מעט רצון לשנות יוכלו הבחורים לעשות ישב"ץ נפרדות, ולכן לענ"ד זה דומה למקרה של שני רחובות שבאחד מהם יש דברים לא צנועים וצריך ללכת מהרחוב השני.
תשובה: עיקר האיסור הוא קלות ראש עם הבנות וסביב הקשר בין הבנים לבנות. אם יש קלות ראש בין הבנים ללא התייחסות לבנות אין בכך איסור. העיקר שהבנים לא ישחררו את עצמם ולא יעשו רושם על הבנות. יש להבחין בין שמחה ועליזות לבין קלות ראש. ההבחנה דקה אולם אנו סומכים עליכם שתדעו להבחין בין המותר והאסור. אדם עם חוש מוסרי יכול להרגיש את הבדל. אם לא יודע להבחין אזי יטה לצד האיסור. האם ניתן לעשות ישיבות נפרדות בצורה שלא יפגע בסניף נתון לשיקול המרכזת. אני סומך על המרכזות שיש בם יראת שמים וידעו לשקול את מכלול השיקולים. בכל אופן אין הוראה גורפת המחייבת את הישיבות להיות מעורבות. ואין הוראה גורפת האוסרות את כל הישיבות.
שאלה: פספלורה: מה הברכה לפרי פסיפלורה. האם יש לו ערלה?
תשובה: פרי זה שנוי במחלוקת. ה"רב פעלים" התייחס אליו כאל ירק והלכך אין בו ערלה וברכתו פרי האדמה. לדעת החולקים הוא עורלה ורק בשנה הרביעית מותר לאוכלו (אחוז הפרי אז נמוך!) וברכתו פרי העץ.
שאלה: לא מדברת עם אמא: מה עלי לעשות במקרה שאמא פגעה בי על לא עוול בכפי. אינני הולכת אליה, אינני מבקרת ואפילו לא מתקשרת מפני שפגעה בי מאוד מאוד.
תשובה: אילו ידעתי במה האמא פגעה בך ולמה היא עשתה זאת הייתי יכול לענות על שאלתך. על כן אולי תקבעי עם אימך שיחה בישוב הדעת ותשאלי אותה למה היא עשתה זאת מה עשית לה שהיא פגעה בך כל כך. אולי אז יתברר שהיתה אי הבנה וכל הכעס היה בטעות.
שאלה: הסברה לחיילים שאסור להם לגרש יהודים: בהקשר לפסק של הרב שפירא שליט"א על האיסור לציית לפקודות לגירוש יהודים: האם זה לא מסקנה מתבקשת, שלהסביר לחיילים שאסור להם לקיים פקודות אלה, הוא בגדר מצוות "הוכח תוכיח את עמיתך" וחובה על כל אחד?
תשובה: אכן אתה צודק חובה על כל מי שיכול להוכיח ולהשפיע שלא לחטוא בעבירת הגרוש להוכיח.
שאלה: מובייל בשבת: האם מותר להפעיל מובייל (משחק לתינוקות שמסתובב) ופועל על ידי קפיץ בשבת? ומדוע?
תשובה: מותר להפעיל מוביל בשבת משום שאין במתיחת הקפיץ שום מלאכה, ולא יצירת דבר חדש.
שאלה: קציצת ציפורנים של ידים ורגלים יחד: רציתי לדעת האם מותר לקצוץ ציפורנים של ידים ורגלים באותו יום?
תשובה: יש נמנעים מכך.
שאלה: ספר תורה שנתרם מגנבות: אני מתפלל בבית כנסת שבו ידוע לי בודאות שרוב התרומות לספרי התורה נתרמו ע"י פושעים שמעורבים במעשים לא הגונים. מה עלי לעשות? האם להמשיך להתפלל שם? האם מותר לי לצאת ידי חובה בקריאה בספר התורה הזה?
תשובה: אם הספר נכתב על-ידי סופר ירא שמים ועל-פי כללי ההלכה, מותר לקרוא בספר שמימונו הכספי אינו כשר. ודאי שעדיף שהכסף יבוא מאנשים נקיי כפיים וברי לבב.
שאלה: להשמיע דברי המתירים לפנות!: מדברי הרבנים הסוברים שחייל חייב לסרב לפקודת פינוי ישובים, משמע כאילו דעתם היא היחידה ואין דעה אחרת. והרי ידוע שיש רבנים שסוברים שמותר לקיים פקודה זו, ומדוע אין מזכירים את דבריהם? האם אין בכך זלזול באותם הרבנים כאילו דעתם אינה לגיטימית? והלא שבעים פנים לתורה, וכך תמיד היה בישראל שתלמידי חכמים הביעו את עמדתם, אלו אוסרים ואלו מתירים, ומדוע נדמה שהרבנים האוסרים להשתתף בפינוי מתעלמים מדברי המתירים? הרי מידת חסידות להזכיר את דברי החולקים!
תשובה: לפי מידת חסידות נכון אמנם לומר את הדעה החולקת, אך לפי שורת הדין אין זו חובה. וכך נהגו בית שמאי, שלא הזכירו את דברי בית הלל שחלקו עליהם. אמנם מידת חסידות להזכיר את דעת החולקים, וכך נהגו בית הלל. ומדברי חכמים למדנו שנכון ללכת בדרכם של בית הלל, שכך אמרו (עירובין יג, ב): "מפני מה זכו בית הלל לקבוע הלכה כמותן - מפני שנוחין ועלובין היו, ושונין דבריהן ודברי בית שמאי. ולא עוד אלא שמקדימין דברי בית שמאי לדבריהן". הרב וייס - מתנגד לגדולי התורה? כיצד יש להתייחס לרבנים טועים? עוד על היחס למדינה ולמגרשים יהודים בשמה.
שאלה: קבורת דתי ליד חילוני: האם יכולה להיות בעיה לנשמה בקבורת דתי ליד חילוני, אם בכל זאת מעוניין להיקבר לידו?
תשובה: מוזכר בהלכה שלא יקברו ליד מי שחילל שבת בפרהסיה, אבל נראה לי שאם הנפטר ביקש להקבר לידו, שיעשו את רצונו.
שאלה: קניתי פריט לבוש בתשעת הימים : בהיסח הדעת קניתי פריט לבוש במהלך תשעת הימים. עמדתי על כך מייד לאחר מכן. מה עלי לעשות? האם נכון יהיה לתת אותו לצדקה?
תשובה: מותר ללבוש את הבגד.
שאלה: לעשות חור בקיר בית הכנסת: בספר בן איש חי (שנה ראשונה פרשת ויקרא סעיף ט"ז) כתוב שאסור לעשות חור בקיר בית הכנסת כדי להעמיד שם סידורים מפני שאין זה צורך בית הכנסת עצמו. האם גם היום אסור לחבר ספריה של ספרים לקיר בית הכנסת באמצעות מסמרים?
תשובה: נהגו להקל בכל סתירה שהיא צורך בניין.
שאלה: עקירת עצי סרק: יש בגינה בביתי 2 עצים מסוג "ושינגטוניה". זה עץ שדומה לעץ דקל אך עם כפות רחבות. זה עץ שלא נותן פרי. שני עצים אלו צמחו למידות גדולות מאד. אחד לרוחב של כ-1 מטר וגובהו כ-5 מטר והוא ממשיך לצמוח. השני גבהו כ-9 מטר. איני יכול יותר לגזום או לטפל בהם והם מפריעים במקום שהם תופסים והמראה שלהם לא טוב. האם מותר לי לעקור אותם?
תשובה: מותר לעקור עצי סרק. אם כי בעצים מצלים אני מסופק אם מותר לעוקרם ללא סיבה מוצדקת משום בל תשחית אך ושינגטוניה אינה מצילה.
שאלה: לא עדיף בדרכי נועם?: מה הערך בהפגנות השונות, חלקן חריפות כמו ההפגנות על הכבישים האם לא עדיף לשכנע בדרכי נועם?
תשובה: אכן בדרך כלל צריך לשכנע בדרכי נועם. אולם כשממשלה מתכוונת לבצע עוול נורא, להחריב יישובים, להרוס בתים, לגרש יהודים שמסרו נפשם על יישוב הארץ, אסור לשתוק. ובמיוחד כאשר אנו משוכנעים שמעשים אלה יגרמו לסכנות קשות לכלל היהודים בארץ.
שאלה: הוצאת הבן בקידוש ע"י האם: אני אם גרושה ומעוניינת לעשות את הקידוש בעצמי. לדברי בני, שמעל גיל בר מצוה, אני לא מוציאה אותו ידי חובת קידוש. האמנם? האם יש שוני בכך בין הקידוש שבערב שבת לבין הקידוש בשבת בבוקר?
תשובה: בקידוש בשבת נשים חייבות כמו הגברים, ולכן את יכולה לקדש ולהוציא אותו ידי חובה. למרות זאת בדרך כלל מקדש אבי המשפחה (היכן שאפשר), משום כבודו.
שאלה: עירוי נוזלים בצום: רציתי לדעת מה דין עירוי נוזלים בצום. האם זה כמו שתיה, ולכן אסור לחלוטין? אם יש מישהו שקשה לו לצום (כמו אשה הרה, מינקת וכדו ), ויש מי שיכול לתת לו עירוי נוזלים לווריד ללא חשש, האם זה מותר, והאם זה עדיף על פני שתיה בשיעורים?
תשובה: איסור אכילה ושתיה בצומות זה דוקא דרך אכילה, ולכן אפשר להקל לחולה במצבים מסוימים לקבל עירוי של נוזלים בצום.
שאלה: דמוקרטיה לפי התורה: האם לפי התורה יש מקום לדמוקרטיה?
תשובה: פסוק מפורש בתורה: אחרי רבים להטות.
שאלה: מוכרת בחנות בגדים שאינם צנועים: האם מותר לי לעבוד כמוכרת בחנות בגדים שרוב הבגדים שם צנועים (או שיש אפשרות ללבוש אותם בצירוף עם עוד בגד כך שיצא צנוע), בהתחשב בעובדה שאם קונה תמדוד בגד לא צנוע, מתפקידי כמוכרת לעודד אותה לקנות אותו?
תשובה: כותב המהרש"ם שמותר לאדם למכור אוכל ליהודי שיכול להיות שלא יברך, וזה לא נחשב למסייע לדבר עבירה. לכן נראה לי שזה אותו הדבר, ומותר לך למכור בגד שיכול להיות שהיא לא תלבש אותו בצורה לא צנועה, וזה לא נקרא מסייע לדבר עבירה. ואם נראה לך שהיא תלך איתו בצורה לא צנועה, מותר לך למכור אבל אסור לך לעודד אותה לקנות. אבל בגד שהוא לא צנוע ואין אפשרות ללכת איתו בצורה צנועה, אסור לך למכור, משום שזה דומה למי שמוכר בחנותו חזיר, שהדבר אסור לפי הרבה פוסקים.
שאלה: ספר תורה בבית אבות: אני עובדת בבית אבות לתשושי נפש וסיעודיים, כל הקשישים הגברים סובלים מאלצהיימר ברמה כלשהיא, ולא ממש מודעים למה שקורה איתם. המנהל רוצה להקים עבור הקשישים המסורתיים בית כנסת, אולם אין ביכולתו לרכוש ספר תורה. האם מותר להשתמש בספר תורה פסול או בדמוי ספר תורה (כמו בגני הילדים), כדי שירגישו את חווית בית הכנסת והתפילה? או שאם אין יכולת לרכוש ספר תורה תקין עדיף שלא יהיה כלל?
תשובה: במצב כזה מותר להשתמש בספר פסול, בתנאי שהעולים לתורה לא יברכו את הברכות.
שאלה: שעות השינה המומלצות: כמה שעות מומלץ לישון? האם מה שאמר הרמב"ם (8 שעות) נכון לימינו, או שהטבעים השתנו?
תשובה: גם בימינו יש בני אדם הזקוקים ל8 שעות שינה. אם כי בדרך כלל אנשים מבוגרים זקוקים לפחות הרמב"ם לא התיחס לפרטים השונים.
שאלה: כשרות והלכה בלקיחת כדורים: 1. האם מותר לחולה שאין בו סכנה לקחת ביום כיפור כדורים שנמצאים בתוך שקיק? האם אפשר להקל אף בכדורים מרכיביהם פגומים אלא פשוט עטופים בשקיק? 2. האם מותר לקחת כדורים עטופים בשקיק לחולה שאין בו סכנה שמכילים שומן חזיר ועשויים מחיות טמאות? 3. ראיתי שמותר לאדם מעיקר הדין לקחת בפסח ויטמינים שטעמם פגום ואף לאדם בריא אפשר להקל. האם כאשר אין טעמם פגום אלא הם עטופים בשקיק זה גם יהיה מותר?
תשובה: 1. היות וזה לא עובר דרך הגרון בצורה ישירה, אין בזה איסור תורה אלא איסור דרבנן, ולחולה הדבר יהיה מותר. 2. אם למרות שהם עטופים בשקיק יש להם טעם ערב, הדבר אסור. 3. בחולה יהיה מותר.
שאלה: תאריך אזכרה: יום האזכרה יוצא ביום שבת ואני יודעת שנהוג להקדים ביום במקרה כזה, האם באופן חריג ניתן לקיים את האזכרה יום לאחר מכן, דהיינו ביום ראשון?
תשובה: אפשר גם לאחר אולם כל זה מדובר רק באשר לעליה לקבר. יתר ההלכות והמנהגים נוהגים ביום הזכרון עצמו.
שאלה: מה יועילו ההפגנות?: הרב אני קראתי את המאמר באתר "מה יועילו ההפגנות?". אני באמת לא מבין גם לאחר קריאת המאמר מה צריך הפגנות. בתור יהודי אני יודע ומאמין בבורא עולם שהכל ממנו. ולכן הקב"ה גזר גזירה, ואם רוצים לבטלה צריך להתפלל כי כוחנו הוא בתפילה. אני לא מבין למה גדולי הדור לא אמרו לצום ולהתפלל יום יום על גוש קטיף עד שבורא עולם יבטל את הגזרה? לפי עניות דעתי מספר הפגנות בנושא של עקירת ישובים מארץ הקודש לא יעזרו, אבל תפילה, צום, לימוד תורה ושמירת המצוות תועיל יותר.
תשובה: בתוך יהודי מאמין אתה צריך לקבל על עצמך לנהוג לפי התורה ולא לפי הרגשות או ההתרשמות שיש לך מהתורה. לפי התורה צריך להפגין, שנאמר: "הוכח תוכיח את עמיתך". ואמרו ח (שבת נד, ב): "כל מי שאפשר למחות לאנשי ביתו ולא מיחה - נתפס על אנשי ביתו, באנשי עירו - נתפס על אנשי עירו, בכל העולם כולו - נתפס על כל העולם כולו". וכמה פעמים צריך להוכיח? אמרו חכמים (ב"מ לא, א): "הוכח - אפילו מאה פעמים משמע". וכיצד המחאה? נחלקו בזה האמוראים: "עד היכן תוכחה? רב אמר: עד הכאה, ושמואל אמר: עד קללה, ורבי יוחנן אמר: עד נזיפה" (ערכין טז, ב). ונחלקו הראשונים כמי ההלכה, לדעת הסמ"ג, הלכה כר' יוחנן שההוכחה היא עד נזיפה, אולם הרמב"ם פסק שההוכחה עד הכאה. וכפי שכתב בהלכות דעות (ו, ז): "וכן תמיד חייב אדם להוכיחו עד שיכהו החוטא ויאמר לו איני שומע, וכל שאפשר בידו למחות ואינו מוחה הוא נתפש בעון אלו כיון שאפשר לו למחות בהם" (ועיין בהקדמת השל"ה). למחאה שני תפקידים, האחד לנסות לשכנע את החוטא לשוב מחטאו. לעורר אותו לחשוב, שיבין עד כמה מעשהו חמור. אולם גם כאשר ברור שהמחאה לא תניא אותו מהחטא, עדיין יש מצווה להוכיח, כדי שיהיה ברור לכל, כי החטא חמור מאוד. ולמה אמרו חכמים שהמחאה צריכה להיות חריפה עד הכאה? מפני שאם לא תאמר בחריפות, יחשבו הכל כי הדבר אינו חמור כל כך. וכיוון שאנשים רגילים להלחם על פרנסתם וכבודם, ולשם כך הם מוכנים לחסום כבישים ולהשבית מערכות חיוניות במדינה, אם על דבר חמור כל כך, של גזירת גירוש יהודים חלוצים וחורבן ישובים לא תהיה מחאה שכזו, יאמרו הכל - "אין הדבר חמור". המחאה צריכה להיות חריפה לפי חומרת החטא ולפי המקובל באותו מקום וזמן. ומחאה כזו ידעו חכמים שעלולה להגיע עד הכאה. לשיעור נוסף בנושא, בשם "אמונה ושמחה במאבק". מה עוד ניתן (היה) לעשות למניעת הגירוש?
שאלה: מלקחיים של בורקסים: ראיתי במאפיה אחת שיש מגש של בורקסים של תפוח אדמה למעלה ומתחתיה מגש של בורקסים עם גבינה, ולכל מגש מחוברים מלקחיים שאיתם תופסים את הבורקסים. הבעיה שיש אנשים שלוקחים בורקסים עם תפוח אדמה עם מלקחיים של הבורקס גבינה, וכן להיפך. שאלתי היא האם זה הופך את הבורקס תפוח אדמה לחלבי כשנגע במלקחיים של בורקס גבינה?
תשובה: הבורקס לא נעשה חלבי.
שאלה: הנאה במוצ"ש ממעשה שבת: האם מותר לי להנות ממלאכה של יהודי שאינו שומר שבת ולא הוציא את השבת בדברים? (זה יוצר בעיה לגבי כמעט כל מלאכה שנעשית).
תשובה: אם כבר יצאה השבת מותר למי שעדיין לא הבדיל ליהנות ממלאכה של יהודי אחר בין אם הבדיל בין אם לאו. אך ראוי לומר לו "שבוע טוב" כי יתכן שבכך הוא יוצא יד"ח הבדלה.
שאלה: עדיפות הכתובה הירושלמית: אני מכיר רב המבקש שהכתובה תהיה נוסח ירושלמי. מה בין נוסח כתובה אשכנזי לנוסח כתובה ירושלמי?
תשובה: בחו"ל נהגו כתובה של ה"נחלת שבעה" שבה כולם התחיבו סכום קצוב אחיד (שערכו היום כ4000 שקל בלבד!) הכתובה הירושלמית מכילה אפשרות להוסיף על הסכום הנ"ל ואכן מומלץ להשתמש בה, וגם אם רוצים להמשיך לנהוג את המנהג הקודם ניתן להוסיף בכתובה הירושלמית את המלים : מאתיים זקוקין כסף צרוף כשעור החזו"א (כ70.000שקל).
שאלה: דם שלי אסור בבליעה?: לאחר עקירת שן יצא לי דם מהחניכיים. לפי המלצת הרופא בליעת דם החניכיים מזרז את סגירת הפצע. האם דם זה מותר או אסור? בלא כוונה חלק מהדם נבלע. האם לחכות לאכילת חלב כמו בין בשר לחלב? כמו כן אם יש פצע בשפתיים שאלול לדמם בעת אכילה, האם להמנע מאכילת דברי חלב?
תשובה: דם אדם אינו בכלל איסור אכילת דם מן התורה, אלא רק מדרבנן. ורבנן אסרו את אכילתו רק כאשר הדם פירש מהגוף. לכן אין הבדל בין פצע הנמצא בשיניים לפצע הנמצא בשפתיים, כל זמן שהדם נשאר בתוך הפה, מותר לבלעו. כמו-כן אין בדם זה איסורי בשר בחלב.
שאלה: שמירת שעות בין בשר לחלב: סבי וסבתי מצד אבי שומרים שש שעות בין בשר לחלב. בזמן השירות הצבאי של אבי, אבי החליט לשמור שלוש שעות בין בשר לחלב, ולכן כיום אני שומרת שלוש שעות. כמה שעות אני צריכה לשמור בין בשר לחלב? לפי מי הולכים, הסבא או האבא?
תשובה: מן הראוי שתנהגי כמנהג אבות אבותייך.
שאלה: על מה עושים קריעה?: בי באב כאשר קציני צה"ל הקישו על הדלתות של מתיישבי גוש קטיף, חלק מהם קיבלו את פניהם ועשו על דש הבגד קריעה, המסמלת את האבל. האם על כלל ישראל לעשות כך? ואם לא, לפי מה קורעים? על עזיבת ישוב אחד (כפי שקרה כבר בגוש הצפוני), על עקירת המתיישבים או על הריסת בית-הכנסת? האם מדובר בקריעה שיש ללכת איתה 7 ימים כמו הקריעה לאבל על קרוב משפחה? והאם זה מחייב את כולם או אם שני ההורים חיים עדיין (יבל"א) אסור לי לעשות קריעה?
תשובה: במצב העגום בו אנו נמצאים יש לחלק בין שני דינים: ברכת "דיין האמת", וקריעה. ברכת "דיין האמת" צריך לברך כאשר אדם שומע שפונה ישוב בארץ ישראל והגלו את תושביו, משום שעל שמועות רעות נפסק בשולחן-ערוך שמברך "ברוך דיין האמת". בנוסף, נפסק בשולחן-ערוך שהרואה ערי יהודה (מירושלים דרומה) בחורבנן קורע בלא ברכה. ונפסק להלכה, שמצב של חורבן לא נמדד לפי הבתים, האם הם בנוים או חרבים, אלא לפי השלטון שיש באותו מקום. ואפילו אם הבתים בנוים ויפים, עצם זה שיש שלטון של גוים בערי יהודה, כבר מחייב את האדם בקריעה. מסיבה זו, כל זמן שלא הסגירו את ערי גוש-קטיף לשלטון המחבלים לא צריך לקרוע, אף-על-פי שהבתים הרוסים. אותם יהודים שקרעו כאשר פינו אותם, עשו זאת מתוך ביטוי של צער ולא מעיקר הדין, ולכן מותר לעשות אותה גם אם ההורים חיים, ולא צריך ללכת איתה שבעה ימים. לתשובת הרב יעקב אריאל. לתשובת הרב אליעזר מלמד.
שאלה: תביעה להשבת ספר תורה: בבית הכנסת בו אני מתפלל הופיע יהודי עם מסמך מיום 1.1.67 ליפני 38 שנה. על המסמך חתום אביו וגבאי בית הכנסת,כולם כבר. במסמך נכתב כי אביו מוסר לבית הכנסת ספר תורה לאחסנה ועכשיו בנו דורש את הספר חזרה. אין אפשרות לזהות את הספר המסוים,יש בביה"כ 7 ספרים מהם 3 פסולים?
תשובה: אם הגבאים מודים באמיתות המסמך או שאפשר לברר זאת, הם צריכים לתת לו ספר תורה אחד, אבל הם יכולים לתת לו את הספר הגרוע ביותר, משום שהמוציא מחבירו עליו הראיה, שעליו להביא ראיה שהספר הטוב הוא של משפחתו.
שאלה: לצום יום שלם?: מדוע רק ביום כיפור ותשעה באב צמים יום שלם מה שאין כן בשאר הצומות?
תשובה: ביום כיפור זה גזירת התורה, ובתשעה באב כיון שהוכפלו בו הצרות, אך בשאר הצומות לא גזרו עם החומרות של יו"כ ותשעה באב שהם יותר קלים. הרב אברהם פרל.
שאלה: זילזול מתמשך של אחותי באימי : אני בא ממשפחה להורים גרושים,אף על פי שיש קשרים טובים בין ההורים אבי גר בבית ניפרד עם אישה וילדים וכל נטל החינוך שלי ושל אחותי נופל על אימי. אני אומר נטל בגלל שאחותי בגיל ההתבגרות ומתחילה להיכנס לתרבות "רעה" (אני מעדיף לא לפרט בנושא זה) ואינה מפסיקה לריב עם אימי (לרוב מרובה בצעקות וקללות) ואחרי כמעט כל ריב אימי ישר "מתקפלת" תחת רצונו של אחותי, אחרי שלב מסוים נמאסה עלי התנהגותה של אחותי והתחלתי להתערב בריביהם (בניסיון לפקוח את עיניה של אימי על המתרחש). אימי במקום לעמיד את אחותי במקום, מתחילה לריב איתי, ודבר זה מתחיל ליצור סכסוך ביני לבין אימי. אני כבר נמצא בשלב של חוסר אונים לגבי המתרחש. ומבקש את עצתכם בנושא.
תשובה: ראשית אני מחזק אותך ומבין את המצב הקשה בו אתה נמצא. כל הכבוד שאתה לוקח אחריות. אולם כפי שאתה חש לגרום לעוד מתח בתוך הבית זה לא יביא תועלת. אני לא יודע מדוע התפתח ריב בינך לבין אימך. אולם ראשית אתה צריך לדעת שהסמכות והמילה האחרונה היא של אימך. אתה יכול לנסות לעזור והאיר. להערכתי אם תבוא אל אימך בצורה מכובדת וצורה דיסרטית שלא בפני אחותך ותבהיר לה מחד שאתה מקבל את זה שהיא האחראית ושבכל מקרה היא תקבע את דרך תגובתה, ולאחר מכן בצורה מנומסת תאמר לה את המבט שלך על המציאות זו הדרך שניתן להתקדם. מנסיוני אין כלל טעם להתווכח. העיקר הוא להציע אלטרנטיבה וצורות תגובה נוספות שיבנו יותר. הרי לא בכל דבר אתה חולק עימה. כדאי שתדגיש את מה שאתה מסכים איתה. לאחר מכן אתה יכול להוסיף הערה. גם את הערותיך אינך חייב לומר את כולם בבת אחת. בכל פעם תאמר הערה אחת.
שאלה: למה ה  עושה לנו את זה?: עד עכשיו עוד האמנתי שה יעשה לנו נס. לגודל שברינו ואסוננו, הנס לא קורה. ואני שואלת בדמע ובשברון לב: א. למה ה עשה לנו את זה? למה רשעים יעלוזו וצדיקים מושפלים ומבוזים? הרי הם מסרו את נפשם על א"י, אז למה ה נותן שהארץ תקיא אותם? (וזה מה שקורה בפועל לצערינו, לא הרשעים שבשלטון גזרו את הגזירה הזו, הם רק המקל, אלא זה ה שנתן לזה לקרות!) למה צדיקים ורע להם ורשעים וטוב להם? ב. למה ה מצווה עלינו לרשת את הארץ ומבטיח לנו ש"לא ינטשו עוד מעל אדמתם" וכשאנחנו עושים כך במסירות נפש שלא נראתה בכל ההסטורי ה של העולם, הוא מגרש אותנו מארצנו האהובה? ג. איך אפשר להבין ו"להחזיק ראש" עם זה שעכשיו הגויים הרשעים יצהלו וישמחו על חורבננו? איך אפשר להחזיק מעמד עם חילול ה הנורא הזה לעיני עם ישראל ולעיני הגויים? למה מגיע לגויים הפרס הזה לרקוד על חורבננו? למה הרשעים האלה שמחים ואנחנו בוכים? למה זה מגיע לנו? ד. לאן הלכו כל התפילות שלנו? למה לא התקיים בנו הפסוק :"רצון יראיו יעשה ואת שועתם ישמע ויושיעם"? למה הוא לא הושיע אותנו? כ"כ ביקשנו, כ"כ רצינו. ובשביל מי רצינו, למען כבודו יתברך! למען גילוי שמו בעולם! אז למה ה הטוב גורם לחילול שמו, הרי לא קשה בעיניו לעשות לנו איזה נס? ה. איך אני יכולה לאהוב את האחים שלי שעשו את הפשע הנורא הזה או שתמכו בו או שלא התנגדו (ביניהם, לבושתנו, גם אנשים חובשי כיפות)? הרי זו ממש אכזריות!!! אני הולכת ברחוב ומרגישה שאני פשוט שונאת! (לא יודעת את מי, כולם מבחינתי "בחזקת שותפים") וכ"כ רע לי עם זה. אני באמת רוצה לאהוב את כולם!! אני באמת רוצה לסלוח ולשכוח ולהמשיך הלאה ולקרב אותם! אבל אני מרגישה שהלב שלי פשוט שותת דם - והם אלה שתקעו לכנסת ישראל את הסכין בלב, אז איך אני אמורה לאהוב אותם?
תשובה: א. הכאב על חורבן ישובי חבל קטיף ועל גרוש התושבים גדול. התפללנו ובקשנו שהגזרה תתבטל ולא נענינו בזה. אך האמונה שלנו בד' שכל מה שהוא עושה הוא לטובה אינה מתערערת. אנו מקבלים את הייסורים הקשים מאד באמונה שהכל מכוון לטובה. גבהו דרכי ד' מדרכינו, ומחשבותיו ממחשבותינו, ואין אנו ברגע זה יודעים להסביר מדוע עשה ד' לנו את הרעה הזו. רק בעתיד נוכל אולי להבין למפרע ולראות שהאלוקים חשבה לטובה. ב. התפילות שלנו לא היו לשוא. המעשים הטובים שעשינו לביטול הגזרה לא היו לשוא. כל הזכויות מצטברות ונשמרות. ואליהם מצטרפים כעת הייסורים הכואבים שגם הם מזככים ומטהרים ומקרבים אותנו לקראת גאולתינו. כך דרכה של הגאולה שהיא רצופה משברים ונפילות ודרכם היא הולכת ומופיעה. ג. אין סיבה לסלוח למי שהביא עלינו את הרעה הזו. אין סיבה לסלוח לקצינים ולחיילים שבצעו את הגירוש ואת הגזל ואת החורבן של הישובים ובתי הכנסת. הרבה איסורים עברו כל אלו שהשתתפו בעקירה ובעברות שבין אדם לחברו אין מחילה עד שישיב את הממון ועד שיפייס את חברו. ועל כן לפני שיתוקן כל מה שעשו אין מחילה לעוונות חמורים אלו, והאחראים לכך צריכים לערוך חשבון נפש נוקב עם עצמם. ד. עלינו לראות את הצרה הזו כניסיון שהקב"ה מנסה אותנו כמו שהוא ניסה את אברהם אבינו. ואחר שהוא עלה לארץ ועשה את רצון ד' היה רעב בארץ ואברהם נאלץ לרדת למצרים. וגם הוא יכול היה לשאול למה ד' עשה לי זאת אחר שעשיתי את רצונו אך הוא קבל את הייסורים באהבה ובזכות שעמד בעשרה הניסיונות זכה להיות אבי האומה. ה. ההתמודדות שהוכרחנו לעמוד בה בכל תקופת המאבק לביטול הגזרה פיתחה בנו כוחות חדשים הנוער שלנו התחשל והתחזק וזה לא היה קורה לולי הגזרה שנגזרה. אני משוכנע שהציבור שלנו יצא מחוזק וכוחו יעלה והשפעתו תגדל מכל הניסיון הזה. על כן חזק ונתחזק ונקרא בשם ד' ביתר גודל ויתר עוצמה ונמשיך בדרך גאולתינו. ואף על פי שיתמהמה אחכה לו בכל יום שיבוא. עוד דרכי התחזקות לאחר גירוש וייאוש.
שאלה: איפה אלוקים?: איפה הקב"ה בימים אלו של חורבן וגירוש יהודים מבתיהם? אני יודע שלהקב"ה יש תוכניות שמעל הבנתנו אבל על כל דבר רע שקורה אנשים אומרים שלבורא עולם יש תוכניות שאנחנו איננו מבינים. אך לאט לאט מרוב הפעמים מתחיל לעלות בי ספק האם הקב"ה מתייחס ושומע? אולי אני לא התפללתי מספיק או בלי כונה, אבל כל העם התפלל לביטול הגזירה?
תשובה: גם במצרים שאלו איפה אלוקים. אולי זה מה שאמר משה והיה כי יאמרו אלי מה שמו מה אומר אליהם. והכוונה היכן הוא מדוע אינו מציל אותנו. התשובה היתה שמו - "אהיה אשר אהיה" כלומר לשון עתיד, שד' עוד יתגלה ויגאל את ישראל. כעת הוא כאילו מסתתר אך ההסתרה כעת היא בשביל להתגלות אחר כך בגאולה גדולה. גם כעת יש לרגע הסתר פנים מבחינה מסוימת אבל כל זה בשביל להתגלות בעתיד. עוד דרכי התחזקות לאחר גירוש וייאוש.
שאלה: איך אפשר לצאת לקורס קצינים?: אני יושב וכותב בלב קרוע ובוכה אחרי היום הראשון של "הנחישות" בפינוי ולא מפסיק לבכות. בעוד כחודש אני מתגייס ישירות לקורס קצינים ובהמשך לתפקיד רגיש הדורש השקעה מרובה. עד לפני שבוע הייתי גאה על כך שאזכה להיות קצין בצבא ההגנה לישראל, אולם כיום איני רואה איך אוכל ללבוש את המדים האלו בכלל. איבדתי בבת אחת את כל הרצון לתרום למדינה ולצבא. מה צריך לעשות בשעה קשה נוראה זו? להבדל מהמדינה? לנשוך שפתיים ולהמשיך עד לגירוש הבא?
תשובה: מי יגן עלינו, אם לא חייל כמוך בעל רגישות, ערכים ואמונה?! אדרבה, דווקא עתה יש להתגייס ולהתקדם בצבא. אולי כשאתה תהיה קצין גבוה ותקבל פקודה לא אנושית ולא מוסרית שיש בה גרוש אנשים שהושבו כחוק ע"י כל ממשלות ישראל ללא הכנת מקום אלטרנטיבי, תצליח להעביר את רוע הגזרה, או למצער לדחות אותה עד שהיא תהיה אנושית ומוסרית. כקצין בצה"ל אתה לא תהיה מסוגל להיות אטום לסבלם הלא מוצדק של אנשים. עוד דרכי התחזקות לאחר גירוש וייאוש.
שאלה: שבר אמוני: לאור המקרים האחרונים שקרו לעם ישראל בארץ ישראל, אני מרגיש תחושה לא נעימה במיוחד. אני מרגיש כאילו לא עשיתי מספיק, וזה גורם לי להרגשה כאילו אני כלום! שאני לא יוצלח, ובעקבות כך אני פשוט מתחיל להתבטל ולא לעשות כלום! אני מרגיש תחושה של ריקנות שפיספסתי מהלך אדיר, ובעקבות כך נראה לי, שיש בי כעת שבר אמוני גדול! אני רוצה לשאול את הרב מה אני יכול לעשות ברגעים אלו, כדי לא להכנס למצב שיתחיל כבר לסכן אותי.
תשובה: התרופה הבדוקה למצבים אלו זה עשייה חיובית. אני מציע לך לפנות לארגון "למען אחי" ושם לשאול במה ניתן לעזור. מעבר לכך אל תדחוק את שאלות האמונה שיש לך מצא לך חבר או תלמיד חכם שתוכל לשוחח עימו על כך. היה ברוך.